Fél kézzel húzta ki a gazt Orbán Viktor a Vigadónál (Videó!)

Külföldi állami vezetők fogadása közepette Orbán Viktornak arra is van érkezése, hogy lehajoljon, és sajátkezűleg kihúzzon a földből egy oda nem illő gazt – derül ki a miniszterelnök Facebook-oldalára föltett legújabb videóból.

Az egyiptomi elnök és Dzsudzsák Balázs találkozását bemutató, két nap alatt csaknem 400 ezerszer megtekintett videó után szerdán újabb felvétel került föl a miniszterelnök Facebook-oldalára. Ez a visegrádi országok (V4) kormányfői és Abdel-Fattáh esz-Szíszi egyiptomi elnök budapesti találkozójáról készített kétperces anyag, amelynek képkockáin nemcsak a kézfogások és a tárgyalóasztalnál ülő politikusok láthatók, hanem mindaz, ami a protokoll mögött van. A „színek-szagok”. A dzsudzsákos videóhoz hasonlóan ebben is van egy figyelemre méltó rész: amikor a Vigadónál – Robert Fico érkezésére várva – Orbán Viktor átsétál az utca túloldalára, és kihúz az aszfalt repedései közül egy gazt. Ki-ki saját szája íze szerint magyarázhatja majd az esetet. A kommentek között az Orbán-fóbiások máris megkezdték, hogy biztos csak megrendezett volt az egész jelenet. Egyikük például azt írta:

Ekkora mű májert! Előző éjszaka ültették oda a gazt direkt neki, igaz?

A kormánypárti többség és a semleges kommentelők viszont pont annyit látnak az egész jelenetben, amennyit látni érdemes: Orbán Viktor a jelek szerint szereti a tisztaságot és a rendet, bántotta a szemét egy ronda gyomnövény, és sajátkezűleg kiszedte azt. A gyomnövény ennek föltehetőleg nem örült, de ez legyen az ő problémája. Meg azoké, akik a gazok pártját fogják…

Videó: Facebook